c: text/html

text:
Recientemente Digicel Aruba a reuni cu AHATA pa combersa riba algun topico di interes general. Digicel Aruba ta miembro di AHATA for di 2018 y ta contento di por duna un contribucion real na Aruba su industria turistico.
Durante di e reunion, sr. Lincoln “Dello” Gomez, Presidente di Digicel Aruba y sra. Tisa La Sorte di AHATA a combersa di temanan cu interes general, en particularmente e necesidad pa empresanan den industria turistico tin acceso na tecnologia, broadband y rednan fiber di manera cu nan por sigui eleva nan producto y servicionan. Entre otro temanan interesante, tambe a elabora riba regulacion, licencia, e ultimo desaroyonan den telecomunicacion y introduccion di Smart City na Aruba. Particularmente, introduccion di un programa Smart City na Aruba lo tin hopi beneficio pa industria turistico.

robotstxt: allowed

filter: keep


text:
Diabierna ultimo Gerencia di Departamento di Aduana conhuntamente cu Minister di Finansas, sr. Angel Bermudez, Staf, sindicato SADA y demas empleadonan a celebra cu un grupo grandi di empleadonan di Aduana den un ceremonia di huramentacion, entregamento di diploma na tur esnan cu a termina e opleiding di Hoofdkommies der invoerrechten en accijnzen (I&A) exitosamente, hubilarionan cu a cumpli 25 aña di servicio y promocion. Cu otro palabra Departamento di Aduana tabata den pleno celebrashon.
E ceremonia a cuminsa cu huramentacion di 17 empleado tanto funcionarionan di Aduana como empleadonan den e ramo administrativo. Despues a continua cu e entregamento di diploma na funcionarionan di Aduana cu a termina nan opleiding exitosamente. Tambe e hubilarionan cu a cumpli 25 aña di servicio den Cuerpo di Aduana a risibi nan decreto Gubernamental.
Director di Departamento di Aduana y Minister di Finansas a gradici e grupo di funcionarionan di e Cuerpo di Aduana pa nan dedicacion y servicio na nos comunidad alabes a encurasha e grupo di Hoofdkommiezen pa nan sigui hasi nan best pa sigui crese den nan carrera y a recorda e funcionarionan cu a huramenta kiko nan compromiso y contribushon ta tanto pa Departamento di Aduana como tambe nan huramento y promesa como empleado publico.
Banda di e huramentacion, entregamento di diploma y felisitando e hubilarionan tabata tin varios otro promocion. Sra. Carondina Leijdekkers a ricibi su decreto Gubernamental y insignes cu ta corresponde den e rango di Adjunct Inspecteur der I&A. Sr. Paul Vandormael tambe ta oficialmente den servicio di Cuerpo di Aduana den e funcion como “Comptroller” y durante e ceremonia sr. Vandormael a risibi su decreto Gubernamental pa cu esaki. Sra Jeanella Dubero a wordo promovi pa e funcion di Klerk 1ste klasse y a risibi su decreto Gubernamental pa cu e funcion menciona.
Gerencia, Staf y personal di Departamento di Aduana ta felicita un y tur cu a huramenta, gradua pa cu e rango di Hoofdkommies der I&A, a celebra nan 25 aniversario di servicio, a ricibi nan promocion y nan insignes hopi perseverancia, sabiduria y cu Dios por guia y proteha cada un den nan tareanan diario.


text:
les di Sabbatskol
otro idioma
Les di sabbatskol kuartaal 3, aña 2022, Titula: Den e krisol ku Kristu
Les 5: Kalor Ekstremo
Kalor Ekstremo
Lesa pa e siman aki:
Génesis 22, Hos. 2:1-12, , Job 1:6-2:10, 2 Kor. 11:23-29, , Isa. 43:1-7.
TEKSTO PRINSIPAL:
"Pero SEÑOR ker a kibr'é, p'esei El a pon'é sufri. Ya komo el a paga ku su bida pa piká, lo e tin bida largu i mira su desendientenan. Dios lo us'é pa realisá su plan!"(Isaias 53:10).
sabbat, 23-07-2022
Miéntras esposa di e famoso eskritor kristian C.S. Lewis tabata muriendo, Lewis a skirbi: "No ku mi ta (mi ta kere) den hopi peliger di stòp di kere den Dios. E peliger real ta di yega na kere kosnan asina teribel tokante djE. E konklushon ku mi tin miedu di dje no ta 'Asina ta ku no tin Dios, despues di tur kos', sino 'Asina ta ku ta asin'aki Dios ta realmente."'-A Grief Observed (New York: HarperCollins Publishers, Inc., 1961), p. 6, 7. Ora kosnan bira realmente doloroso, algun di nos ta rechasá Dios kompletamente. Pa otronan meskos ku Lewis, tin un tentashon pa kambia nos bista di Dios i imaginá nos mes tur sorto di kos malu tokante djE. E pregunta ta: Kon kayente e por bira? Kuantu kayente Dios ta dispuesto na riska pone Su pueblo pasa aden pa asina logra Su propósito final di forma nos den e "imágen di Su Yu?" (Rom. 8: 29, , Beibel Santu).
Un Bista Riba e Siman: Di kon bo ta kere ku Dios ta dispuesto pa riska di ta malkomprendé pa esnan ku E ke pa konosE i stim'é? Kuantu bo ta kere ku Dios ta dispuesto di ta mal komprendé asina e por moldiá bo den e "imágen di su Yu"?
Studia e lès di e siman akí pa prepará pa Sabat, 30 di yüli.
53


text:
Palm Beach – Diaranson atardi algo prome cu 6:30 polis ta bay altura di Holiday Inn, pa un persona cu lo a hoga.
Na prome instante polis no por a localisa e sitio exacto.
Despues di un rato nan ta wordo mustra caminda e incidente a tuma luga.
Ambulance tambe cu a presenta na e sitio mes ora a cuminsa cu CPR.
Na e sitio a presenta dos ambulance.
Ta trata di un turista masculino. Despues di algun rato cu a dune CPR, personal di Ambulance a logra haya pulso y ta sali cu urgencia direccion hospitaal.


text:
los angeles 2028
-
Los Angeles 2028
Nicole Hoevertsz ta presenta na IOC
Nicole Hoevertsz a presenta pa prome biaha e relato di Comision di Coordinacion LA2028 na Executive Board di IOC. Durante…Read More »
-
Los Angeles 2028
Nicole a lidera su prome bishita
Hefe di e IOC su Comision di Coordinacion pa e Weganan Olympico Los Angeles 2028, Sra. Nicole Hoevertsz a lidera…Read More »
-
News
Nicole Hoevertsz nombra pa dos puesto importante
Comite Olimpico Internacional ta nombra miembro di Comite Ehecutivo di IOC, Sra. Nicole Hoevertsz pa dos puesto importante den e…Read More »


text:
Djadumingu mainta Wardakosta a señalá un kontakto sospechoso den serkania di Kòrsou. Despues di e detekshon e Sentro Marítimo Operashonal di Wardakosta a dirigí un unidat di Wardakosta den direkshon di e boto sospechoso i tambe inmediatamente a informá Kuerpo Polisial Kòrsou.
Una bes ku a yega na e sitio, Polis a mira tantu un boto sospechoso komo un outo sospechoso. Despues di a nota e outo sospechoso a bai mes ora na e sitio kaminda esaki tabata pará, pero e personanan ku tabata den e vehíkulo ya a baha bai laga e outo atras. Den e área kaminda e outo tabata pará Polis i Wardakosta a haña vários pakete ku supuestamente tabata kontené droga. Avion di Wardakosta tambe a keda desplegá pa bai en buska di e boto sospechoso den e area. En total a haña 22 pakete konteniendo un total di 713 kilo di droga, di kual 43 kilo mariwana i 670 kilo di kokaina, den mondi i riba laman. Den e área Wardakosta a topa ku un boto ku a senk, ku probablemente a ser usá pa transportá e droga. Kuerpo Polisial Kòrsou a konfiská e paketenan di droga i lo sigui investigá e kaso. E droga entretantu a ser destruí.
Wardakosta lo siguí patruyá pa asina kontrolá e fronteranan marítimo di Kòrsou. E patruyanan lo vigilá i protehá e fronteranan di transportenan di droga, trafikashon di hende i di arma. Abo komo suidadano alerta tambe por yuda Wardakosta. Na momento kubo mira algu sospechoso òf peligroso riba laman òf na kosta, bo por informá Wardakosta riba e number 913 òf via whatsapp 510 0913. E numbernan akí ta alkansabel di dia i anochi.


text:
Pronóstiko di tempu pa Kòrsou i bisindario bálido te djaluna mainta 06:00 o.l., 17 di mei 2021.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 17 di mei 2021.
Kompilá: djadumingu 16 di mei 2021, 05:00 o.l. (09:00 UTC).
Tempu: Por lo general parsialmente nublá i seku. Visibilidat lo ta un poko redusí.
Temperatura máksimo lo alkansá 31ºC i temperatura mínimo 26ºC.
Solo ta sali 06:11 i ta baha 18:53 o.l.
Bientu: Generalmente for di ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: E kondishon atmosfériko lo sigui stroba desaroyo di nubianan signifikante riba nos region. Pa e motibu aki, un wer relativamente seku lo prevalesé. Mas aleu, stòf fini di Sahara ta sigui mantené e visibilidat redusí den nos área durante e proksimo un pa dos dia.
Kondishon di laman: Moderá ku altura di olanan entre 1 i 2 meter (3 i 7 pia).
Fenómeno spesial: Ningun.
Perspektiva te djamars mainta: Parsialmente nublá, generalmente seku.
Meteorólogo: Figueroa.


text:
Kralendijk- Den e mardugá di djabièrnè 12 di mart pa djasabra 13 di mart, Kuerpo Polisial Hulanda Karibense den kolaborashon ku Koninklijke Marechaussee (KMAR) i e direktorado di Supervishon i Mantenshon di Entidat Públiko, a tene un kòntròl multidisiplinario den vários bario na Boneiru.
Durante e kòntròl a hasi tres detenshon en konekshon ku violashon di reglanan di e ordenansa di emergensia i pa no duna oido na òrdu di polis. Ta trata aki di un hòmber di inisial R.D.W. 48 aña di edat, un hòmber di inisial C.L.H. di 40 aña di edat i un dama di inisial C.M.P. di 43 aña di edat.
Vários establesimentu di hòreka ta kumpli ku e reglanan, pero na algu sitio a duna atvertensia i/òf tep pa prevení aglomerashon. A duna un total di 13 prosès ferbal na siudadanonan ku no tabata kumpli ku regla.
Kampvuur
Na un bich a topa ku un grupo di 9 persona. Tur 9 persona a haña un prosès ferbal komo ku nan no tabata kumpli ku e reglanan di e ordenansa di emergensia i tambe pa sende un ‘kampvuur’ riba e bich.
E tim multidisiplinario lo sigui kontrolá di forma aktivo e periodo benidero. Na momentu ku no ta kumpli ku e ordenansa di emergensia lo duna un prosès ferbal.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
Salú i bienestar di bo personal ta importante. No solamente pa e kolaboradónan mes, sino tambe pa bo empresa. Personal salú ta nifiká ménos ousensia laboral, ménos gastu médiko i mas plaser laboral.
Kontrol di salú preventivo
Komo doño di trabou bo por laga realisá un kontrol preventivo pa ku bo personal. Durante di e detekshon amplio aki, ta kontrolá kondishon físiko i estilo di bida di bo kolaboradónan. E siguiente aspektonan aki ta bini na konsiderashon:
- Médiko: análisis di sanger, preshon di sanger i nivel di suku
- Vitalidat i estilo di bida: tèst físiko, midimentu BMI, konseho i guia pa un estilo di bida saludabel.
Tèst riba uso di droga òf alkohòl
LabdeMed ta ofresé tèst di droga i alkohòl na boka di trabou. Nos por imaginá nos mes ku esaki por nifiká hopi vulnerabilidat pa ku privasidat di e trahadónan. Sinembargo tòg por tin un rason legítimo pa esaki. Por ehèmpel ora seguridat ta hunga un papel. Pensa aki riba trabounan den konstrukshon òf den transporte. Ora tin sospecho di uso di droga na boka di trabou, e trahadó por limpia su nòmber dor di pasa un tèst di droga independiente.
Kürmentu médiko
Nos ta ofresé vários forma di kürmentu médiko. Esaki ta djis algun ehèmpel:
- Kürmentu empresarial
- Kürmentu pa drenta servisio fiho
- Kürmentu pa kompanianan di seguro
Maneho di privasidat
Na LabdeMed nos ta pone hopi balor na protekshon di privasidat. Resultadonan di tèstnan di empresanan, ku nos ta ofresé ta konfidensial, meskos ku datonan personal i empresarial.
Deseá di konosé e posibilidatnan pa bo empresa?
Por tuma kontakto ku nos via +5999 736 1030 òf manda nos un email na info@labdemed.org


text:
KRALENDIJK- For di djasabra 16 di òktober, pashèntnan indiká pa nan spesialista médiko, por pasa un di tres angua di corona na Kompleho Deportivo Jorge Nicolaas.
E pashèntnan akí a haña di nan spesialista un karta di referensia pa e di tres angua di corona. Ta bai pa pashèntnan ku un resistensia hopi abou, nan tin un malesa inmune serio. Nan tin mester di un di tres angua, pasobra dos angua di corona no ta ofresé sufisiente protekshon pa e grupo akí.
Segun Entidat Públiko, pashèntnan ku no a risibí karta ainda di spesialista, mester tene pasenshi un tiki mas. Ta spera ku tur pashènt ku mester di un di tres angua di corona, ta haña den kurso di otro siman un karta di referensia. No ta posibel pa registrá via 0800 0800 pa e di tres angua di corona.


text:
Si nos puntra, por ehèmpl, kiko nos a hasi efektivamente pa formashón serjo i adekwado di perjodístanan nativo ku tá esnán ku tin (o mester tin) komprenshón di mentalidat, lenga i ambjente di e komunidatnan kaminda e korantnan ku nos ta jama antijanu ta sali i tin di sali, tá sigur ku e kontesta lo mester tá bochornosamente negativo, poko menos ku un bèrgwensa kolektivo pa nos komo pweblo ku konstántemente ta papja di libertat, di demokrasja i di òwtonomía polítiko i siguridat ekonómiko pa mañán.
Ku mira pa un mañán-Dios-kje mihó ku awe ku nos pweblo ta bibando, nos ta formando funkshonárjonan pa atministrashón públiko, militar, hurista, ekonomista, sosjólogo, maestro di skol; representántenan di tur rama di medisina, desde un spesjalista déntr di un spesjalidat, te na un enfermera ku kapasidat i experensha den tur departamentu di su profeshón, manera hospital general, sikjatría, parto, barjo, ets. Nos tin pádr i domi propjo, ser i frátr. Asta tin antijanu ku ta okupá un pwesto di konsiderashón den sirbishi diplomátiko di Ulanda, ku tá esún enkargá ku nos representashón diplomátiko.
Pa un otro banda, lo tá difísil pa hende kombensemi ku den e struktura aktwal di un komunidat demokrátiko i líbr, un perjodista no tá importante o ku perjodismo komo aktividat i suma di aktividat sosjal, intelektwal i polítiko, no tá vitalmente importante. Perjodismo, mir'é kón ku hende kje, tá un dje aktividatnan, un di e ko'ihásinanGa naar voetnoot(1), mas importante ku tin den un komunidat modèrnu. I nos no por imaginanos un komunidat modèrnu, den mundu aktwal, sin perjodismo. Pero, ta duna kaswalidat ku perjodismo no ta existí ni por existí sin perjodista; bisá di otro manera: no tin aktividat, sin hende (ku ta produsí e aktividat ej).
Tá p'eséj, formashón di un perjodista, di hopi perjodista bon, tá un kos importante pa tur komunidat ku kje kumpli realmente ku su nòmbr di ‘komunidat di hende’ den un mundu strukturá manera nos tin é aktwalmente. No tin manera di saka kurpa pa e realidat ej.
Perjodismo tá un dje koefishéntenan prinsipal di kada komunidat demokrátiko. Mi ta men perjodismo den su nifikashón mas ampljo i generoso, den tur su kategoríanan... Segun áñanan ta baj pasando, n'tá bèrdè?, perjodismo tá manifestando su mes no solamente komo órgano viswal, imprimí i distribuwí bòw di e nòmbr kombenshonal ku nos a lanta konosé di: koránt, sino el a tira su reís tambe den otro kampo: den su forma òwditivo nos ta jam'é: radio, i kombinando kondishón òwditivo di radio ku kondishón viswal di koránt, el a para bira: televishón.
Pa nos bèrgwensa, nos tin di atmití ku na Antijanan Ulandés nos a kumpra i nos tá kumprando e aparátonan di difushón - meskós ku un riku por kumpra ko'i-hunga pa su ju maske e ju no sà kón uzanan - pero, honradamente, nos mester duna-boka ku preparashón tèkniko, moral i tambe intelektwal di gran parti di nos perjodístanan no tá na e nivel di tantu medio di difushón modèrnu asina, ni nan aktitut tampoko no tá na konsonansha ku e perjodismo ku nos pweblo tin mesté di djé den e etapa akí di su kresementu i konfirmashón di un personalidat propjo. Komprendemi bon. E komentarjo akí no tá un krítika meramente pa kritiká; é no tá un tiramentu di spèjt, sino un sorto di examen di konsenshi serjo, i hasí na públiko, di un hende ku ta kere ku no solamente é ta kapasitá pa analisá nos sitwashón i husga, sino tambe ku é tin e deber moral i profeshonal di analisá i publiká su opinjón den e asuntu akí. Perjodismo tá un kos públiko i é mester ser tratá na publiko.


text:
Promé Minister di St. Lucia a proponé Kumbre di Turismo den CARICOM.
Resientemente Promé Minister Allen Chastanet a topa ku Sekretario General di CARICOM, Irwin LaRocque. E Promé Minister di Saint Lucia, Allen Chastanet a propone implementashon di dos inisiativa ku e ta kere lo asisití e Kominidat di Karibe (Caribbean Community CARICOM) pa haña solushonnan pa surpasá algun di e retonan ekonómiko ku e región ta konfrontá. Den un enkuentro resien ku sekretario general di CARCOM, Irwin LaRocque, Chastanet a lansa e idea di un Kumbre di Turismo, loke lo mester kumbiní e Komunidat di Karibense riba término kòrtiku i mediano. El a enfatisá tambe e nesesidat pa un Konseho di Finansa i Planifikashon (Council of Finance and Planning (COFAP). E promé minister ta haña ku nan mester hunga un ròl mas aktivo den e region, ku ta konfrontá vários retonan krítiko tantu di índole mikro i makro. Aparte di integrashon finansiero i monetario di estadonan miembro COFAP, e organisashon ta responsabel tambe pa koordinashon di maneho ekonómiko den region.


text:
Participa como compania/scol
Kico participacion cu ARUBA DOET ta trece cu ne?
Participacion cu ARUBA DOET ta duna e isla y bo compania of scol un impulso positivo. Riba dje bo ta duna un bon ehempel y reforsa bo relacionnan local. Esaki sigur lo beneficia bo imagen. E por yudabo tambe dentro di bo compania, manera coleganan di trabou motiva, amplia horizontenan, acceso na rednan nobo y atencion positivo di media door di ta presente na e publicidad positivo di e evento. Pa bo alumnonan e ta un experencia educativo pa duna un man na un organisacionnan social, kisas e ta sera conoci cu trabou boluntario pa prome biaha. Banda di esey e ta un dia dushi y cu ta inspira! Di otro banda e organisacionnan social por realisa nan metanan pa medio di bo yudansa cu riba nan propio forsa ta dificil of imposibel pa alcansa.
Participa como compania
ARUBA DOET ta un ocasion excelente pa demostra cu bo organisacion ta haci un esfuerso pa yega na un miho comunidad cu un miho calidad di bida. Como compania bo por busca por ehempel un trabou agradabel pa haci hunto cu bo coleganan di trabou. ARUBA DOET ta un bunita alternativa pa e tradicional ‘teambuilding’ of pa sali keiro un dia. Y empleadonan ta haya abilidadnan y experencia nobo. Pero bo por haci mas! Yuda haci e trabou boluntario un exito door di ofrece bo producto y servicionan gratis of cu rebaho. Por ehempel materialnan cu rebaho of sandwich pa lunch. Of haci uso di bo relacionnan di trabou, clientela of relacionnan di media.
Participa como scol
Naturalmente scolnan por participa tambe cu ARUBA DOET como boluntario. Reuni un klas of grupo di alumno y duna un man . Bo por yuda organisa un atardi di wega na un cas di cuido of haci un speeltuin limpi.
Con bo por yuda traha?
Desde fin di december bo ta haya bou e boton 'bista di tur proyecto' un cantidad di trabou cu tin cu wordo completa na Aruba of click aki pa bai dibiaha na e resumen di trabou. Despues cu bo a scoge uno, bo por tuma contacto cu e organisacion pa haya mas detaye di e trabou y intercambia informacion.
Inicia un trabou bo mes?
Pa cu esaki bo por tuma contacto cu e team di ARUBA DOET. Casi sigur bo mes lo por tin un idea caba pa ken bo kier nifica algo. Pero bo por pensa algo tambe pa un organisacion di un colega. E institucion unda un di bo grandinan of un mucha incapacita ta hospeda. E creche of asociacion deportivo unda un colega ta traha como boluntario. Aki tambe bo por haci y inicia cierto trabou. Den prome instante e organisacion di e trabou ta den bo man.
Organisacion di esaki ta den bo mes man den prome instante. TENE NA CUENTA: solamente e organisacion social por registra e trabou riba e website y por yega na remarca pa haya un contribucion financiero for di Oranje Fonds. Organisacionnan cu ta participa como boluntario no.
Bo kier sa mas?
Si ainda bo tin pregunta of ta desea mas informacion, cu gusto nos ta yuda bo. Bo por manda un email na arubadoet@cedearuba.org of yama of WhatsApp e team di ARUBA DOET, tel (+297) 5611644 y (+297) 582-7666


text:
Manera ta conoci DIP ta bezig ta parti tereno di peticion cu tabata drenta den ultimo añanan. Nan tabata bezig cu aña 2012. Sinembargo ora cu pandemia a yega a pone cu hende cu tabatin reservering a pidi pa ‘hold’ y wanta e peticion pa motibo di situacion cu ta pasando aden.
Director di DIP, sr. Haime Croes ta bisa cu nan a wanta e reservering pa un aña, pero awo no por keda wanta mas. Nan a duna un rosea pa hende por wak con por a yega na solucion pero awo nan tin mas hende den rij cu tambe ta wardando pa tereno.
Sr. Croes ta bisa cu nan lo duna chens te cu 1 di juni, si esnan cu no logra e ora lo mester pasa pa e siguiente cu ta wardando ‘esey ta e proceso cu ta tene bo man’. For di basta tempo por a tuma nota con ta bay para ora cu tereno caba pa e futuro.
E ta contesta cu un tempo tabatin e facilidad unda cu tabata yega pone cas, sin embargo Aruba no ta crece mas, e aspecto di migracion a crece y ta haci analesis pa locual ta trata e poblacion.
Tin un pronostico cu den 10 aña, Aruba lo yega un 135.000 hende of 145.000 hende. Esey ta pone cu tin diferente scenario. Sr. Croes a bisa cu a bay wak cuanto tereno tin disponibel automaticamente na un forma duradero y e manera cu a yega mas lihe ta esun di bay ariba.
E importante ta cu hende toch lo por tun nan cas cu nan por kies den e units, mirando cu no tin tereno. Pa area di San Nicolas, tin tereno habri pero mester ta e tipo di casnan cu ta importante pa futuro di Aruba.
Sr. Croes ta bisa cu pa persona cu lo kier traha nan cas of e pensamento di tereno mester cambia na un otro manera di pensa. Tambe cu e projecto aki, lo tin e mesun proceso cu ora di pidi un tereno. Nan ta analisa e lista, e entrada di persona pa forsa financiero y di eynan ta bin na remarke pa tipo di vivienda cu ta cay den projecto ey.


text:
The content originally appeared on: Diario
ORANJESTAD (AAN); Informacion for di Den Haag ta indica cu Gobernador di Aruba, Alfonso Boekhoudt a haci Diahuebs 15 di september un bishita oficial na Arubahuis.
Gobernador Boekhoudt a keda ricibi pa Minister Plenipotenciario Suplente mr. Ady Thijsen y director a.i. Glenda Hernandez y personal di Arubahuis.
Gobernador di Aruba a worde acompaña pa director interino di Gabinete di Gobernador Reinoud Pronk y adyudante di Gobernador Frank Plomp.
Gobernador di Aruba ta na Hulanda pa un bishita di trabao. Gobernador Boekhoudt entre otro lo presencia diamars 20 di september e apertura di Aña Parlamentario na Hulanda, mihor conoci como Prinsjesdag.
E potretnan ta cortesia di Arubahuis.


text:
Tiramento den un nightclub di LGBTQ, 5 persona a perde nan bida y 25 a keda herida, entre nan varios nan situacion ta critico.
Colorado Springs, Colorado, USA:
Diasabra anochi prome cu mey anochi, un homber di 22 aña a drenta den un Nightclub di LGBTQ y mesora a cuminsa los tiro, matando asina como 5 persona y heridando como 25 otro. Danki na dos persona balente cu tabata den e club e momento ey, a cuminsa lucha cu e homber. hopi lihe nan a bin logra domin’e y preveni pa e homber sigui mata of herida mas persona.
Segun e chief di polis di Colorado Springs, e persona cu a los e tironan a wordo identifica como Anderson Lee Aldrich.
E tiramento a dura djis algun minuut. Den careda di 11.56 pm 911 a cuminsa haya un cantidad di yamada pareu. Den menos cu 1 minuut polis a sali bay direccion di e nightclub y den menos cu 5 minuut e homber a wordo aresta.
Un total di 39 agente policial y 11 ambulance a presenta hopi lihe na e sitio. Entre e 25 personanan herida tin varios cu nan situacion ta serio. E sospechoso tambe a wordo transporta pa hospital pa e heridanan cu e la ricibi, polis mes no a tira riba dje, pero mas sigur e la keda herida di e golpi nan cu e lo a ricibi den e bringamento cu e dos persona nan cu a logra domin’e y stop e di sigui tira.
E club caminda e incidente tristo aki a sosode yama Club Q.
Club Q tabata host un evento special diasabra anochi, cu a inicia cu un punk & alternative show di 9’or y 11’or a cuminsa un fiesta cu bailamente. E evento dedica na e celebracion y recorda cu dia 20 di November ta e dia di transgenero. E club tabata tin ful un programa festivo prepara pa e dia special aki. Riba e nightclub su website ta poni cu nan ta cera te proximo aviso. Club Q a wordo habri na 2002 y te recientemente tabata e unico LGBTQ Club den e cuidad aki.


text:
Seis hóben yu di Kòrsou ta bai wak beisbòl “Major League” na Merka.
E seis hobennan ku a resulta ganador den e Curacao Baseball Week (CBW) di 2015, lo ta presente djaluna awor den stadion di Marlins na Miami, pa presensia e wega di e ekipo aki kontra Giants di San Francisco. Durante di e siman di beisbòl na Kòrsou nan tabata esnan ku mas a destake den tur aspekto. Nan ta Givian Sirvania, Deshandro Tromp, Jurrangelo Cijntje, Randy Nicia, Michelson Danchi i Riorden Windster. E ultimo aki ta na Easley, Nort Carolina, ku e ekipo di Big League di Korsou pa e Serie Mundial. E gran hombernan di nos beisbòl, Hensley Meulens (San Francisco Giants), Ben Thijssen (coach) i Steve Janssen, Coach di e selekshon nashonal hulandes a hasi e eskogo di e hobennan aki.
E talentonan lo biaha pa Miami, akompañá pa nan mayor. Huntu ku nan lo biaha e organisashon di Curacao Baseball Week i bosero di evento, Gonzalo Cuales. Tambe lo biaha ku e delehashon kuater persona ku a “kumpra” e biahe aki durante di e sena i vindishi orgamnisa den kuadro di e siman grandi di beisbol. Ta hustamente e loke nan a paga pa loke nan a kumpra den e vindishi, a hasi e biahe aki posibel,


text:
Pone un anunsio di bo organisashon riba Curaçao Zorg Hulpgids.
Curaçao Zorg Hulpgids ta un website/blog ku ta ofrese informashon riba e tereno di prevenshon, kuido i bienstar. Nos kier contribui na un Kòrsou consiente riba terenonan di un “Salu Positivo” i dedika na juda Korsow den desaroyo di metanan durabel.
Salu Positivo ta konsisti di temanan basa riba:
- Funshon diario (Dagelijks functioneren)
- Funshonnan fisiko (Lichaamsfuncties)
- Bienestar mental (Mentaal welbevinden)
- Sentido di bida (Zingeving)
- Kalidat di bida (Kwaliteit van leven)
- Partisipa den sociedat (Meedoen in de maatschappij)
Tur e temanan aki por juda realisa e
metanan na un desarojo durabel pa
Kòrsou
Un par di e metanan ta por ehempel:
Kombati pobresa
Hanja un bon trabou
Salu i bienestar
Alabes: bo ta un organisashon cu ta dedika na juda Korsou den desaroyo di metanan durable 2030? Of bo organisashon ta juda e pueblo di Korou di un otro manera? Pone un anunsio riba Curacao Zorg Hulpgids.
Alabes bo por promove bo produkto/servisio riba nos website. Preis pa pone un anunsio ta Nafl. 35,- pa luna.
Bo organisashon ta interesa? Jena e formulario aki bou. Ora nos risibi i a aproba esaki, nos lo manda un faktura. Asina ku nos hanja e pago, nos lo pone e anunsio dentro di 48 ora riba nos website. Nos lo laga bo sa via mail ora ku esaki sosode.
Bo empresa ke sponsor un fundashon ku ta ofrese informashon, servicionan of produktonan riba tereno di prevenshon, kuido of bienestar? Bo por email nos pa mas informashon.
Bo tin pregunta? Tuma contacto ku nos libramente.


text:
E programa di televishon Cuarto Poder na Perú a logra a haña un video di e interogashon polisial ku a tuma lugá despues di a transladá Joran fo’i Chile bek pa Perú. Den e video Joran ta konfesá Stephany Flores den kasino I ta invit’é bai serka dje den su kamber di hotèl. Una bes den e kamber di Joran, Stephany ta haña sa e relashon ku Joran tin ku e kaso di Natalee Holloway. Aki nan Joran ta rabia, bati Stepahny i pa despues strangule. Video ta kortesia di: Cuarto Poder i AmericaTV
Parti 1
Parti 2


text: Diahuebs merdia a drenta informe di un accidente unda cu un auto lo a bolter, mesora a dirigi tanto polis como ambulans na e sitio. Na yegada di e patruya a bin compronde cu e Nissan Almera tabata bayendo pabao y un Mitsubishi Nativa cu tabata para na banda a bay subi caminda dal e Nissan Almera pone perde control dal den mata y bolter. E dama chauffeur di e Almera na prome instante no tabata desea ambulans pero un rato despues a cuminsa sinti dolor. Ambulans a presenta y a atende e victima na e sitio mes


text:
Sectornan di acuerdo con infrastructura ta mehora economia y calidad di bida
ORANJESTAD – Dialuna mainta automobilistanan pasando riba e rotonde provisional di Cumana a tuma nota di tent y podium riba e tereno panort. Aki directiva y profesionalnan di Departamento di Obranan Publico (DOW) a ricibi Ministernan, Parlamentarionan y representante di varios sector di nos isla. E ocasion tabata e inicio di construccion di e rotonde cu ta forma parti di e prome fase di e proyecto Watty Vos Boulevard. Despues di a hiba palabra, Prome Minister Mike Eman a subi den mashin y a realisa e groundbreaking bou mirada di colega di infrastructra Benny Sevinger, Joao Campos Forte Managing Director di Mota-Engil y director di DOW, ing. Marlon Croes.
Gabinete Mike Eman a indica e satisfaccion di por ehecuta e plan aki despues di a pasa 40 aña den lachi di diferente gobierno y con e ta mehora e calidad di bida y economia di e isla, sectornan comercial y turistico a manifesta di ta di acuerdo cu e ponencia aki y a argumenta nan opinion. Director di ATA Ronella Tjin Asjoe-Croes a expresa su palabranan di pabien bisando cu “Esaki sigur ta un mehoracion pa e calidad di bida di esnan cu ta biba akinan, incluyendo mi persona, pero sigur ta un mehoracion y algo esencial y necesario pa sigui sostene y mehora e experiencia di e bishitante, tambe di e trahador di e sector y esnan cu ta haci comercio.”
E ta algo grandi pa nos famia; cu di un manera of otro ta contribuyendo tambe cu e mobilidad, sostenibilidad y economia di pais Aruba. Eduard Vos subrino y VP di Fundacion Watty Vos a splica cu e Avenida cu ta carga nomber di e difunto politico ta crusa na altura di e rotonde cu Caya G.F. Betico Croes kende hunto cu Vos a lanta partido MEP y tabata bon amigo semper. Na e otro extremo, e caminda ta finalisa na crusada di Fatum cu Juancho Yrausquin Boulevard cu pa Watty Vos tabata un idolo y por ultimo, Gabinete Mike Eman cu AVP den gobierno ta ehecutando e proyecto cual ta un orguyo enorme.
Parlamentario Lorna Varlack como President di Comision di Infrastructura den Parlamento a comenta cu e ehecucion di e proyecto ta cumplimento di e deseo di pueblo. “Nos a scucha nos hendenan conta con trafico ta pega; un di e puntonan esencial cu nan ta papia di dje. Watty Vos Boulevard ta bay alivia trafico y eleva e calidad di bida y ta brinda e ciudadano mas tempo pa pasa cu su famia.” E situacion di trafico ta algo cu director di DOW ta confirma cu cifranan cu el a comparti e mainta aki splicando cu durante ultimo 10 aña e cantidad di auto circulando riba nos careteranan a triplica bayendo di 25 mil pa 77 mil vehiculo.
Croes ta gradici su coleganan na DOW ya cu nan tin un trabou y responsabilidad grandi di ehecuta un di e proyectonan di mas grandi di infrastructura den e ultimo 50 añanan. E ta sinti orguyoso di por conta cu un bon team y cu bon cooperacion pa logra e metanan, algo cu a bin ta haci for di 2010 cu ta trahando cu Private Public Partnership (PPP). E director di DOW tambe a sigui pone enfasis riba e necesidad di comprension di parti di automobilistanan mientras cu e trabounan ta andando y cu di nan parti, ta haciendo tur cos posibel pa e molester ta minimo.


text:
Dialuna mainta a drenta informe di cu lo mester tini un pick-up cu lo a piki un turtuga for di beach na Bushiri, mesora a dirigi polis na e sitio pa averigua un co otro. Patruya a bin topa e pickup den Constantijn Huygenstraat. Aki a bin compronde cu ta trata di e fundacion TurtugAruba cu lo mester a encontra un turtuga (Karet) morto riba e beach y lo a tuma esaki pa hasi investigacion na e causa di su morto. TurtugAruba ta esnan cu ta sera y marca e area pa cu neishi di turtuga. Ta temporada atrobe cu turtuga ta subi beach pa pone webo, si cualkier persona por wak un turtuga subi laman pa pone webo por yama pa raporta esaki na 592-9393 pa asina por bin marca y sera e area pa proteha e neishi.
Richard Lacle


text:
KRALENDIJK – Djadumingu mèrdia doño di un kas situá na Kaya Eagle den Playa Pabou a hañ’e ku problema despues ku nos isla a risibí dos dia tras di otro un pal’i awa. E habitantenan a splika Radio Live99.9 FM ku pa basta tempu nan tin problema ku awa ta drenta den nan kurá i asta drenta den nan kas i kousa daño na momentu ku tin yobida fuerte.
For di despues ku a konstruí un kompleho di apartamentu dilanti di nan kas, e problema a presentá. A traha e kompleho di apartamentu na haltu i tur e awa ta kore bin den nan kurá ku ta mas abou. A buska ayudo i pone e departamentu konserní di gobièrnu di Boneiru na altura di e situashon, pero nunka mas a tende òf hasi nada pa yega na un solushon.
Djadumingu mèrdia mester a yama kuerpo di bombero pa bin duna un man pa chupa e awa for di den e kurá ku a kuminsá drenta den e kas. Despues a pone saku di santu pa purba stòp e awa di pasa. Mas ku esei lo no por hasi pa e habitantenan. E habitantenan ta spera ku e departamentu konserní di gobièrnu ku ta na altura di e situashon ora di yobida, por mustra kara awor ku a bai Prensa.


text:
OPVANG
- Bo ta buska un “Opvang ku guia pa tareanan di skol, konfiabel i pagabel”? Stichting Jeugdwerk De Oleander ta ofrese na alumnonan di grupo 4 te ku grupo 8 for di djaluna te ku djabierne 13’or te ku 15’or Naschoolse Opvang ku huis-werkbegeleiding. Di 15’or pa 17’or les di judo, baile tipiko, kanto, obra di man, keyboard, drama. Riba djabierne e alumnonan por skohe pa hunga weganan di mesa. Pa mas informashon i pa inskribi yama of whatsApp 520-6311 of pasa na De Oleander. Direk.: Weg naar Welgelegen z/n.


text:
Stanley Brown
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Stanley Clayton Brown (☆ 6 di òktober 1938 na Willemstad - † 16 di novèmber 2022 na Otrobanda) tabata un aktivista polítiko di Kòrsou.
Biografia[editá | editá fuente]
Stanley Brown a nase den bario di Groot Kwartier. Su tata tabata di Saint Lucia di orígen afro-karibense i tabata traha komo wòchimèn na Shell. Su mama ku a nase na Sint Maarten tabata di orígen skandinaviko i tabata traha den pakus.
Despues di terminá su estudio na Dongen, Hulanda Brown a inisia su karera komo meneer di skol na St. Joris College na Santa Maria. Den añanan sesenta e tabata redaktor di Vitó, un revista semanal iskierdista na Papiamentu.[1] Na 1969, huntu ku Amador Nita i Wilson Godett, e ta funda pa motibu di e rebelion di trinta di mei 1969 e partido Frente Obrero i Liberashon 30 di mei (FOL). Esaki ta un partido polítiko sosialista radikal, ku ta aktivo den politika na Kòrsou, partisipando último den elekshon di 2017. E tabata miembro di Parlamento di Antias Hulandes di 1969 te 1970, ora ela kibra ku FOL i a entrega su asiento. E ta keda sin uni su mes na otro partido. Na 1983 e tabata bek riba lista di FOL pa elekshon di konseho insular, pero no ta logra un asiento.[2] Despues di e kaida di e muraya di Berlin na 1989 Brown ta laga e idea di un Kòrsou sosialista kai i ta dirigí su mes riba liberalismo. Esaki ta kondusí na fundashon na 1993 di e partido polítiko C-93. E partido aki ta aspirá un Kòrsou liberal, kapitalista, humanista i demokrátiko i kier hasi Kòrsou un provinsia di Hulanda.
Brown a sinta den prizòn multiple bes, debi na su aktividatnan polítiko i revolushonario ku uso di violensia.
Brown tabata kasá ku Anne-Marie Braafheid i tin sinku yu di tres matrimonio i ocho nietu. Dia 16 di novèmber 2022, despues di sufri un atake di kurason, e ta fayesé den hospital na edat di 84 aña komo e último di e tres kabesante di e rebelion di trinta di mei 1969.[3]


text:
Documentonan den Corte na Merca ta papia un palabra cla y ta parce cu regimen Maduro tambe ta realisa cu no por sconde berdad pa mucho tempo mas.
For di 2017, Nicolas Maduro a pidi un grupo di persona cu tabata di su agrado den Citgo y cu e tabata sa cu tabata comete actonan fraudulento y di corupcion den Citgo, pa asisti na un reunion.
Den e grupo aki tabata tin personanan cu continuamente tabata na Aruba y hasta tabata instrumentonan pa logra e acuerdo entre Citgo y Aruba.
Siman pasa, na momento cu situacion mundial ta culmina, Nicolas Maduro a anuncia cu e luna aki e oficina cu el a cera na Portugal a base di investigacionnan cu husticia na paisnan Europeo ta conduci contra actonan criminal den PDVSA, lo habri porta na Rusia.
Ta conoci cu Rusia tin interes grandi den Venezuela pero tambe directamente den Citgo cu pa casi mita ta den man di Rusia pa medio di borg, cu awor por cambia den participacion directo di Rusia den Citgo.
Mientras Juan Guaidó ta avansa y ta haya control di mas propiedad di PDVSA na mundo liber, regimen Maduro ta core riesgo di termina den prizon si investigacion na Merca continua.
Diabierna e Corte di Husticia di Venezuela cu Nicolas Maduro ta controla, a anuncia cu el a dicidi cu ta bay persigui e grupo di personal di Citgo cu nan a detene na 2017.
Uno di nan Nelson Martinez awor ta difunto y no por defende su mes mas ni acusa Nicolas Maduro. E ta uno di e grupo di persona cu tabata directamente envolvi cu Citgo y Aruba y den e caso aki mester presenta dilanti di Hues,
DIARIO ta den posesion di un comunicado di e “Juzgado Tercero en funciones de Control de la Circunscripcion Judicial Penal del Area Metropolitana de Caracas, manera e documento ta splica.
E tribunal a mustra cu ta mantene e siguiente grupo deteni y awor ta hiba nan caso dilanti Hues na Venezuela.
Ta trata di e siguiente personanan: José Ángel Pereira Ruimwtk, Tomeu Vadell Recalde, Alirio Zambrano, Jorge Toledo, Gustavo Cardenas y José Luis Zambrano manera e nombernan ta aparece den e documento oficial cu ta den poder di DIARIO.
Nan ta wordo acusa di ladronicia, laso ilegal cu contratista, uzo di placa contra interes di Venezuela, e patrimonio publico y di Citgo como filial di e empresa Citgo.
Diabierna tabata tin e audiencia preliminar y Hues a dicidi cu e admiti e totalidad di acusacion di e Ministerio Publico di regimen Maduro contra e ciudadanonan Venezolano.
Interesante ta, cu e acusacion di Nicolas Maduro no ta basa riba loke e ex empleada Marisol Gomez a ilustra den e caso contra Citgo na Merca pero riba wega cu e grupo lo a hunga pa haya financiamento internacional di FrontierGroup Management LTD y Apolo Global Management. ->>Vea más...
Relacion Aruba y grupo Maduro contra solucion Aruba


text:
ORANJESTAD,Aruba
Fraccion di AVP no tabatin problema pa sostene e mocion presenta caminda ta pidi miembronan di Parlamento pa entrega parti di nan salario pa yuda den e situacion cu a presenta na e momentonan aki, lider di fraccion di AVP, sr Marlon Sneek a mustra cu esaki no ta nada nobo pa partido AVP.
” Partido di AVP semper tabata para na pia di e tipo di iniciativanan aki, caminda por corda bon cla ora cu nan 2009 AVP a drenta gobierno, tur parlamentarionan cui e tempo ey a bira Minister, a dicidi di laga 100 mil florin cu nan mester a haya como ‘overbruggingstoelage,’ a laga esaki atras pa di e forma ey a; garantisa cu tabatin placa pa drecha bestuurskantoor.
Na 2010 a bin cu e ‘versoberingswet’ caminda a bay over na c’un parlamentario mes tin cu paga su pensioen y no ta haya un pesioen bij wijze van pensioen, nos a bay over na cambia e edad cu parlamentario ta bay cu pensioen cu tabata na 50 aña e tempo ey pero cu awendia ya a cambia esaki.
Tambe a cambia e edad c’un Minister por a baha cu pensioen cu tabata para na 45 aña pero cu awe ta para na 65 aña, pues ta algo cu partido di AVP ta conoce p’e cu na momento cu nos tin cu ‘step up to the plare’ nos ta haci esaki, ;pa motibo cu nos a un partido di pueblo’ nos ta cu pueblo y na momento cu nos tin cu sali na interes di pueblo, AVP semper lo haci esaki.
Pa loke ta e mocion di casnan di FCCA tambe nos a brinda nos sosten pasobra nos ta kere cu nos tin cu sigui duna pueblo y sigur esunnan mas den necesidad, e oportunidad pa por biba na un forma digno y pesey fraccion di AVP a vota na fabor di e dos mocionnan cu a wordo entrega,” lider di fraccion Marlon Sneek a declara.


text:
ORANJESTAD(AAN): E buskeda pa e sospechoso di asesinato y tambe intento di asesinato, “Yellow”, a continua. Carnaval a pasa y keto bai no por pone man riba Yellow. Milangelo Trenidad ta fugitivo ainda.
Diabierna prome cu bahada di solo a mira cu e miembronan di Mobiele Eenheid y tambe Arestatie Team a drenta e area pariba den San Nicolas. A drenta Bottomhill Weg y tambe area di Butucu.
A mira Recherche presente acompaña pa fiscal mes di Ministerio Publico. Tambe tabata tin presencia di Alto Comisario cu a baha na e casnan cu a wordo bishita. Tabata mas bien drenta tira un bista den e casnan cu tabata wordo bishita. Ademas tabata papia cu e habitantenan y bisiñanan pa mira si nan por yuda.
E presencia di Mobiele Eenheid tabata tey y Arestatie Team pero nan no a bay den accion ningun momento. Nan tabata den e area den auto pa si tin cualkier situacion nan drenta den accion. Finalmente a bira scur y anochi a drenta sin cu a pone man riba Yellow.
Source: Dutch Caribbean News Buskeda pa Yellow “Ta On” pariba den San Nicolas


text:
Economista ta cualifica e econmia, esey no ta bon si bo ta ex-presidente Donald Trump. Ta pronostica cu e producto interno bruto di Merca, e medida mas amplio di actividad economico, el a crece cu cifra anual di 4% entre october y december.
Durante un aña normal, esey no lo ta algo pa celebra: Un A+ ta informe economico final di Trump, pero 2020 no tabata un aña normal. Merca ainda ta recuperando di e pio impacto economico.
E PIB a contrae un record di 31.4% di un base anual na e di dos trimester. Aunke no a bolbe crece na un ritmo anual record di 33.4% na e di tres trimester, esey no ta suficiente pa compensa e daño haci.


text:
Djabièrnè último durante Taste of Bonaire tabatin e kompetensia di baile folklóriko pa skol básiko kaminda 3 skol a partisipá, esta Kolegio San Luis Bertran, Kolegio Kristu Bon Wardador i Skol Amplio Papa Cornes.
Tur e skolnan akí a bin bon prepará i sigur riba un nivel haltu ku a duna e huradonan un trabou difísil pa skohe e ganador.
Resultado di e kompetensia ta lo sigiente: segundo finalista Kolegio San Luis Bertran, promé finalista Kolegio Kristu Wardador i ganador apsoluto ta Skol Amplio Papa Cornes. Miss Tourism Sunniva Manuel a hasi entrega di e premionan na e ganadornan.
Meta tras di e proyekto aki tabata pa motivá nos hóbennan riba tereno di nos kultura i nos turismo. Tur esaki tabata relashoná ku e luna di turismo i lansamentu di e di kuater edishon di e buki: Turismo na Boneiru.
Tourism Corporation Bonaire kier a yama un danki di kurason na e skolnan ku a kere den e proyekto i a duna tur di nan banda pa e proyekto por a kristalisá.
Danki na tur e personanan ku a trein e muchanan i tambe na nan dosentenan, mayornan i kosedónan. Un danki spesial ta bai pa e spònsernan ku a duna premio pa e ganadornan. Nan ta Bon Sea, Semi Submarine, Bonaire Landsailing Adventures i Ohana Clear Canoe.


text:
Appresiabel kliente,
Ku e link abou nos klientenan por inskribi su yu(nan). Si bo a primi e "submit" button nos ta risibi e formulario umbes. Nos lo manda un invitashon pa un reunion na e ofisina di ODIM, of nos lo yama bo pa hasi un reunion. Por vabor trese tur dokumentnan nos ta mester di pa inskribi bo you offisial. Nos ta hasi nos best ta loga bo yu na un centro pre-eskolar di uno dia so!
NA KI MOMENTU BO YU TA BINI NA REMARKE PA SUPSIDIO?
Aki ta sigui e kriterianan pa por bini na remarke pa supsidio:
- Pa edukashon preeskolar: Bo yu ta entre 0-4 aña
- Pa edukashon poseskolar : Bo yu ta entre 4-18 aña
- Mamanan soltera ku un salario máksimo di naf.1500.00
- Mayornan ku huntu tin un salario máksimo di naf. 2000.00
- Mama ku tin un desabilidat mental
- Muchanan entre 0-4 aña ku tin un estorbo spesífiko den nan desaroyo, abase di konseho di Sentro pa Inovashon i Guia Edukashonal, Ban Bario Bèk òf Wit Gele Kruis
- Mama ku ta sigui un estudio den dia na un instituto eskolar ku tin rekonosementu
- Mama ku ta sigui un entrenamentu duná pa un instituto eskolar ku tin rekonosementu
- Mama ku ta partisipá na un kurso organisá ku fondonan di entre otro Pais Curaçao


text:
Comentario: Pa Mercedes Monge
Cu conocemento di causa mi a dicidi di trece e tema di termento (bullying) cu tin den e scolnan na Aruba, y vooral den scolnan MAVO.
Ta trata di un problema serio cu, manera mi mes por a constata, no tur scol ta trate na un manera eficiente, mientras cu tin un ofensor y un ofendi. E mucha ofendi bon por bisa “ta bira desampara” den man di un alumno cu ta deal cu e resto di e klas, y alomenos un grupito ta participa den e mal actitud.
No por ta asina cu si tin un problema entre dos alumno, unda ta surgi mensahenan di amenaza di maltrato fisico, un maestra y un cabesante no ta imparcial y trece tur e alumnonan envolvi dilanti cu nan mayornan, pa purba resolve e problema pero ta scucha solamente banda di medaya di e alumno (nan) agresor? Ta parce cu tin cabesante cu tin miedo di confronta e situacion, cu no ta presenta un ni dos bez na scol, pero diferente biaha aña aden aña afo. Ainda por corda di e alumna di un scol MAVO cu otro dos a agredi fisicamente te cu el a para na hospital.
No por generaliza si, pasobra si tin un par di scol unda e director ta coi e toro pa su cacho mesora, y cu no ta permiti ningun tipo di ofensa ni mucho menos amenaza meymey di su alumnonan, ta tuma medida, ta yama tur partido envolvi incluyendo mayornan, y unda ta necesario hasta por expulsa e agresor (nan). Den otro scolnan, simplemente pa negligencia of simpatia cu e alumnonan ofensor, e situacion ta bay for di man, afectando e victima y sin duda su mayornan.
No ta un ni dos caso a yega te nos mesa di redaccion, pero ta varios caso unda e mayornan ta sinti cu nan yiu no a wordo scucha, yuda, ni atendi y tin cu hasta mester a laga scol.
Si tin trahadornan social pa scol, di con nan no ta wordo yama pa interveni? Si tur medaya tin dos banda, di con ta un banda di medaya so ta wordo tuma na cuenta, y precisamente esun di e parte ofensor? Termento (bullying) ta afecta un hoben di hopi manera, no solamente emocionalmente, pero ta kibra su concentracion durante les y durante tentamen, ademas cu si no busca ayudo profesional pa e alumno (psicologo) e por caba cu e mucha su amor propio. Sin duda e hoben cu tin mala fe pa otro y ta busca liderazgo door di mustra “tof” mester tin un problema serio cune, y esey tambe ta algo cu scol mester check pasobra e mester di yudanza, prome cu traspasa e limitenan di su conducta.
Ohala Minister di Enseñanza por duna oido y pone atencion na e asunto aki, cu no ta algo pa haci wega cune!


text:
Dia 16 di novèmber awor lo tin un evento titulá UnBox. E evento aki lo konta ku Liesje Obispo huntu ku diferente otro persona/artista/influencernan den komunidat manera Lady Lava, Nello, Hóben ku Eskoho. Tema di e evento spesial aki ta “Seksualidat i trouma”. E evento ta tuma lugá na Teatro Luna Blou i pa por tuma parti mester manda un mensahe na 5999 6726615. Ta un evento grátis.
UnBox ta tuma lugá na Teatro Luna Blou ku 2 presentashon; 3 or pa 5 or di atardi i 6 or pa 9 or di anochi.
Liesje Obispo i Sharifa Janga a duna un splikashon di e evento. Sharifa ta forma parti di e fundashon Achmea Slachtoffer en Samenleving. Segun splikashon di Sharifa, e ta un di e sostennan di mas grandi di Liesje. Unbox ta un baul ku nos tin den kashi skondí, ku nunka sea komunidat, religion, polítika, famia no a permití nos habrié i papia abiertamente di kosnan ku ta trouma. Liesje a bin ku un konsepto pa enkurashá tur hende pasobra ta kosnan ku por pasa tur hende i p’esei mester UnBox bo trouma. E persona riba su mes no tin falta di loke a pas’é i ku a kousa trouma. Niun hende ta kana eifó sperando ku algu ta pasa. ‘Pero ta bin aserka ku nos no a keda eduká den un kultura ku ora algu pasa nos, pa buska yudansa. Nos a keda eduká pa keda ketu pasobra ta un bèrgwensa. I tur e kosnan ei ta den e box/kaha ku dado momentu ta yena i ta eksplotá. I p’esei nan mes ta bai UnBox nan troumanan”.
Propio eksperensia
Pa Liesje no ta trata di un idea pero un proseso di sanashon, ku e mes a pasa aden, tempu e tabatin 12 aña. Pa kasi 18 aña Liesje ta karga su doló i pa último 3 aña ku e ta grabando e dokumental, el a UnBox su mes, saka su doló, permití guianan profeshonal den su bida, pa e aseptá, adaptá i pa e bringa pa e biba na un manera sano pa ku komunidat. UnBox ta un nòmber ku tur hende por sinti nan mes yamá na dje. Tentamentu, violensia doméstiko, maltrato, tur tin di aber ku tabú i doló ku un hende por afiliá su mes na dje. Liesje a bisa ku su historia a bai rònt Ulanda, pasobra tabata e violashon seksual di mas grandi ku a konosé na Rotterdam, ku el a pasa aden. Liesje komo víktima a haña e yudansa profeshonal di instansianan kaminda e por a profundisá den su doló. Eseinan Liesje a trese den e dokumental i a spanta ora den un aña el a haña mas di 3 mil víktima ku a konta di nan doló, rekonosé nan mes den e dokumental. Liesje a tuma un aña di su tempu pa apsorbé kosnan positivo ku a bin su direkshon, pone kosnan negativo un banda, pa e logra. E sentimentu di paden a yud’é tin e kurashi pa awor para kara pa e tópiko, den e kampaña troumátiko i emoshonal aki. Esun ku bin e evento di UnBox lo rekonosé kosnan ku nunka a pensa ku lo tabata un trouma i doló.
E momentu
Ku momentu Liesje a sali afó i papia. E ta konta kon e tabata den un entrevista; un entrevista komun i koriente riba su shownan i bailamentu pero einan el a haña e pregunta kon su hubentut tabata, ken tabata su promé frei etc. Tabata preguntanan ku el a guli manda abou pasobra e no tin kontestá pa nan. A krea un buraku den dje ku el a tene duru será pa hopi aña. El a hañ’é konfrontá ku algun palabra masha simpel ku un hende por kontestá, pero e no tabata por.
Un protekshon pa por sigui biba
Maske Liesje a pasa den su trouma tantu aña pasá, e mucha chikí a keda den dje. Liesje a krea un sistema di protekshon rònt di dje, un fòrti di protekshon i esei ta e personahe ku hende konosé. Pero den bida diario hende no ta puntra kon a bai, si e tin doló òf no. Liesje tabata den e gremio pa e keda den e personahe ku el a krea, pa e skonde loke el a pasa aden. Tabata un manera pa e biba den komunidat. Si e no mester papia di dje, e lo no a sinti ku e lo a strob’é pa biba te ora el a haña e preguntanan klave, preguntanan ku sikólogonan ta puntra pa bai bèk i papia di dje viktorioso. Esei tabata e momentu pa Liesje pa e sa ku algu ta robes i el a buska yudansa. I Liesje lo sigui mester di guia, no sa te ki dia pero e ta un muhé fuerte mentalmente i su bos lo toka kualke hende hóben i grandi ku tin kosnan wanta pa añanan.
Kiko por spera
UnBox ta un evento spesial ku músiko, artistanan lokal, oradornan. Ta trata di hendenan konosí na Kòrsou den komunidat. El a pone den un teatro pasobra loke nan trese dilanti den tur forma ku e ta e tin di aber ku e tema, e trouma, e tabú di UnBox. E ta pa hóben for di 14 aña i e ta un programa di henter dia. Si tin skol interesá por tuma kontakto ku e number di telefòn i bisa kua orario ke bin. A tene mainta pa skolnan asistí i atardi pa mayor i yunan. Tin bia e mayor ta pasa over loke el a pasa aden i unabes e mayor tuma e inisiativa pa siña mas tantu e komo e yu ta krese. Esaki pasobra no ta kustumber di ta na mesa sintá i papia di e temanan aki, i p’esei no ta krea un base di konfiansa tampoko ku e yu pa e por yega i papia fásil kiko a pas’e. UnBox ta kompletamente grátis pasobra Ulanda a spònser tur kos pa Kòrsou i e lo habri kaminda, krea táktikanan pa yuda mayornan por konektá mas ku nan yunan, pa e muchanan sinti ku tin límite pasobra e malechor hopi bia ta mas serka di e mucha.
Te kon leu lo bai
Liesje a splika ku durante di e evento spesial tur pregunta ta bon biní. I p’esei nan tin profeshonalnan presente manera sikólogo i trahadónan sosial pa atendé kisas ku emoshonnan ku ta bin ariba. Liesje a bisa ku pe ta algu emoshonal kaba te kaminda el a yega aki. E hende mester tin kurashi pa papia pero mester bring’é. Den Liesje su kaso, te ainda e ta bringando. Den e 2 aña ku e ta den e prosedura ainda e no ta kompleto afó. Miéntras e ta papia ku hendenan den mesun direkshon e ta siña mira e otro parti di e doló i aserká e doló di otro manera. I no ta bai pa kompetí kua doló ta mas ku otro pero e ta algu di humano pa humano.
Krea un espasio safe
Sharifa a bisa ku nan ke krea un espasio safe. E fundashon ta na Ulanda i kisas den futuro nan por bin ku base na Kòrsou. I ta importante pa krea komunidat pa bin huntu pa por papia di e susesonan sin ku nan ta hasi doló. Sharifa a bisa ku bida tin hopi kos i tin bia hende ta pasa den kos pasobra kisas ta e persona ei lo mester buska e guia. Hende lo sigui hasi fout i p’esei tin e guianan profeshonal pa yuda i duna e yudansa.
Esun yuda e otro
Te ainda apesar ku ta papia hopi tin hopi hende wanta i ku bèrgwensa. Liesje a bisa ku un tin di stap otro pa e otro por sigui i asina kibra ku e bèrgwensa. Esun ku a pasa aden i ku a haña yudansa tin di duna man na esun ku tin e nesesidat i no sinta tende i husga otro. Sharifa a bisa ku Kòrsou ta un pais ku tin diferente hende di otro pais ta meskla awe. I kada un ta bin ku su pensamentu. Sharifa a bisa ku mester krea e konsientisashon ku nos ta yuda otro, krea un komunidat. Tin hende ta pasa den kos robes i malu i no ta kòrda òf no ke kòrda. E hende su mente por blòkia tu kos pero e kurpa ta keda warda, warda i warda tur loke bo ta sinti. I dado momentu algu masha simpel ta saka e doló bon skondí ei. Algu masha simpel por pasa i e hende su trouma ta sali ku e mes no por komprondé. Sharifa ta deseá pa kompanianan tin profeshonalnan, trahadónan sosial, coachnan. I no solamente djis papia den un workshop pero kada hende mester di un yudansa personalisá. Sharifa ta duna konseho personalisá i Liesje tambe tabatin mester di e yudansa personalisá ei. No ta mesun yudansa ku ta duna LIesje ta konta pa e otro. Kada hende ta diferente i kada un su yudansa ta diferente.
Aseptá i pordoná
Liesje no ta lamentá niun tiki kiko a pasa pasobra el a bira un hende mas fuerte. El a krea un opheto den dje, un forsa, ku awe e por bisa ku hopi kos ku por a kibr’e no a logra. El a blòkia e doló i biba rondó di e trouma, skonde mas tantu i mas leu posibel i el a sobrebibí. Awor tur hende ta wak e sobrebibí komo prioridat sin wak kiko tin paden. Sharifa a bisa ku Liesje tin di siña biba awor i no sobrebibí pa e ta kontentu ku su mes. I manera Liesje a bisa e ta un kaminda largu pero e ta riba dje. Liesje a aseptá loke a pas’é i pordoná su agresornan pa e por a sigui. Sharifa ta kere den kibra e kadena i e sirkulo visioso i esei por logr’é ku e konosementu.


text:
ORANJESTAD, Aruba
Debi cu Seccion Cuido Salud Hubenil di Departamento di Salud Publico ta mudando pa un localidad nobo, nos ta informa comunidad cu nos seccion lo ta sera pa publico for di dia 18 te cu 21 di februari 2020.
Despues di e fecha aki Seccion Cuido Salud Hubenil lo ta situa den nan oficina nobo den edificio di Xtreme Home banda di Kooyman, cu e adres Cumana 80D.
Nos disculpa pa cualkier inconveniencia cu esaki por a trece cune.
Pa cualkier informacion por tuma contacto cu Seccion Cuido Salud Hubenil na number 560-9346 (temporalmente) of 522-4200 of email jgz.aruba@aruba.gov.aw